Thor Pedersen (V), 2006-12-07:
Jeg ved ikke rigtig angående tålt ophold.
Jeg har været her i 22 år, så der er altså nogle, der har måttet tåle mig i 22 år, og om de skal tåle mig i yderligere 22 år, ved jeg ikke.
Men rent umiddelbart kunne det jo være en udfordring.
Ja, der er jo sagt meget om ulighed, og jeg vil ikke pirre Socialdemokratiet ved at sige, at mens gennemsnittet har ligget på lige godt 0,1 pct. pr. år i stigende ulighed i denne regerings tid, var det 0,4 pct. i gennemsnit i 1990’erne.
Det vil jeg lige præcis ikke provokere ved at sige, for jeg synes ikke rigtig, man kan bruge det til noget.
Sagen er jo, at der skal gøres det maksimalt mulige for at trække alle grupper med op, når det går godt, og det er min opfattelse, at Folketinget i stort set bred enighed aldrig har gjort mere, end der bliver gjort nu.
Både over finansloven og over satspuljesystemet har vi givet garantier til narkomaner og alkoholikere osv., og mig bekendt har man aldrig nogen sinde brugt flere ressourcer for at imødegå udfordringerne.
Det kommer vel ikke som en overraskelse for hr. Jan Petersen, at jeg sådan set er enig i det, regeringen gør, i det, regeringen har vedtaget, og i alt det, vi gør, for at folk, der er uden for arbejdsmarkedet, kan komme ind på arbejdsmarkedet.
Jeg mener i virkeligheden, at alt det, der er vedtaget, har bidraget til, at folk er kommet ind på arbejdsmarkedet, så jeg er ikke enig i, at det ikke virker.
Jeg er heller ikke enig i, at rådighedsforpligtelsen ikke virker.
Jeg synes i virkeligheden, at det bedste argument er, at hvis folk er arbejdsduelige, skal vi sikre, at de altid har en mulighed for at komme ind på arbejdsmarkedet, og hvis det konstateres, at folk ikke har mulighed for at blive helt eller delvis arbejdsduelige, skal vi sikre, at vores førtidspensionssystem samler dem op.
Det er det, der er det egentlige mål.
Så kan man spørge, om det er let eller svært.
Det er nok en svær sag, fordi mennesker er så forskellige, og udfordringerne er så forskellige.
Men for at bryde al tvivl, skal jeg forsikre, at jeg er enig i det, som regeringen har fået vedtaget på området.
Ingen skal tro, at jeg ikke rejser debatten, fordi jeg ikke vil erklære mig uenig med regeringen, for jeg er faktisk enig med regeringen.
Nej, jeg mener, at vi har en mulighed for at gøre mere, end man har gjort nogen sinde før.
Når regeringen er meget optaget af at sikre, at vi har det højest mulige aktivitetsniveau og en rimelig klar efterspørgsel efter arbejdskraft, skyldes det, at det er nøglen til at løse de problemer, vi ikke har kunnet løse de sidste 25 år, nemlig at få folk, der er uden for arbejdsmarkedet, ind på arbejdsmarkedet, at få folk i bistandssystemet helt eller delvis ind på arbejdsmarkedet og at få indvandrergrupper i arbejde.
Det er det, der er udfordringen, og muligheden skal bruges.
Jeg vil godt sige, at det ikke er en katastrofe, som regeringen er skyld i, at der mangler ledige, sådan som nogle siger.
Næh, det er politisk lykke, at der simpelt hen ikke er nogen ledige, for det er jo et mål i sig selv.
Det er heller ikke en katastrofe, at virksomhederne kan sælge mere, end de producerer; det er virkelig en ønskesituation.
Det ville være en katastrofe, hvis ikke man kunne sælge det, man producerede, så jeg vil blot sige, at når folk siger, det er en katastrofe, at der mangler ledige, svarer jeg: Nej, det er simpelt hen et resultat af den politik, der er blevet ført.
Jeg skal ikke gradbøje, hvem der har æren over tid.
Jeg siger blot, at vi står i en optimal situation.
Man kan se, at der mangler arbejdskraft, så formidlingssystemerne kan anvise job i stedet for bare at sige: I teorien skal du have et job.
Der er altså forskel på at sige ja til, at man skal tage et job, og ja til at tage et job, som er anvist, og den udfordring, vi står over for, er at udnytte de nye jobcentre og det, der i øvrigt er vedtaget i forbindelse med kommunalreformen, bedst muligt og gøre langt mere for at få folk ind på ar bejdsmarkedet og gøre dem helt eller delvis selvhjulpne.
Hermed sluttede forhandlingen om ændringsforslagene.